OBH 1252/2000.
Az állampolgári jogok országgyűlési biztosa általános helyettesének jelentése
Előadó: dr. Horváth Judit

1. Nem okoz visszásságot az Alkotmány 70/D. §-ában rögzített legmagasabb szintű testi és lelki egészséghez való joggal összefüggésben, ha a Fővárosi Közterület - Fenntartó Rt. a hajnali órákban szállítja el a szemetet a főváros belső területeiről.
2. Nem tarozik az állampolgári jogok országgyűlési biztosának hatáskörébe a MATÁV kollektív szerződésének vizsgálata. 

1. A panaszos több alkalommal írásban és személyesen is kifogásolta  a Fővárosi Közterület- Fenntartó Rt-nél, hogy a szemétszállításra az V. kerületben a hajnali órákban kerül sor, ami  zavarja az ott élők nyugalmát.  A becsatolt iratok alapján megállapítottam, hogy a  Fővárosi  Közterület-Fenntartó Rt. panaszos valamennyi bejelentésére válaszolt és a vállalat illetékese személyesen is fogadta. Válaszaikban kifejtették, hogy a szemétszállítást a gépjárműforgalom és a tömegközlekedés lehető legkisebb zavarásával kell megoldaniuk, ezért a szemétszállító autók reggel öt órakor vonulnak ki, hogy a főváros belső területeiről, valamint a nagy forgalmú utcákról korán reggel, még a csúcsforgalom megindulása előtt  begyűjtsék a szemetet. A belváros nagy részén a nemzetközi szabványnak megfelelő, európai gépeket működtetnek. Mivel a Kecskeméti utca az egyik legfontosabb főútvonal az V. kerületben, ezért kénytelenek onnan a kora reggeli órákban elszállítani a szemetet. Ennek ellenére minden bejelentés után felhívták a dolgozóik figyelmét a körültekintő és a lehetőségekhez képest legkisebb zajjal járó munkavégzésre. Ennek jótékony hatását, a zajszint csökkenését panaszos is elismerte.
A Fővárosi Közterület-Fenntartó Rt. a Fővárosi Önkormányzat megbízása  alapján kötelező közfeladatot lát el a háztartásokban keletkező kommunális hulladék elszállításával. Elismerve azt a tényt, hogy e tevékenység zavaró zaj hatással járhat a környezetre, megállapítottam, hogy a közfeladat ellátásának fontossága - vagyis a köztisztaság biztosítása és a közlekedés lehető legkisebb zavarása -  olyan össztársadalmi érdek, mely  lehetőséget ad arra, hogy a belvárosi lakók legmagasabb szintű testi és lelki egészséghez való joga korlátozást szenvedjen. A Közterület-Fenntartó Rt. lehetőségeihez mérten igyekszik a lehető legkisebb zavaró zajhatással ellátni ezt a feladatát.
A Fővárosi Közterület-Fenntartó Rt. azzal, hogy a belső kerületekből a hajnali órákban szállítja el a szemetet nem okozott visszásságot az Alkotmány 70/ D. §-ában rögzített legmagasabb szintű testi és lelki egészséghez való joggal összefüggésben.
2. A panaszos kifogásolta, hogy a MATÁV  új kollektív szerződésében megszüntette az eddig özvegyi jogon járó telefondíj kedvezményt.
Az állampolgári jogok országgyűlési biztosáról szóló 1993.  évi LIX. tv.  16. §-a, valamint  29. §-a kimondja, hogy az országgyűlési biztos hatásköre csak a hatóságok és közszolgáltatók eljárása terjed ki. Ez esetben a MATÁV nem mint közszolgáltató járt el, hanem a kollektív szerződéssel belső vállalati jogviszonyokat rendezett. Emiatt a vállalat intézkedésének vizsgálata nem tartozik az országgyűlési biztos hatáskörébe.

Budapest, 2000. március 9.

Dr. Polt Péter